पाएं अपने शहर की ताज़ा ख़बरें और फ्री ई-पेपरडाउनलोड करें
श्री विद्याचरण शुक्ल अपने दीर्घ राजनीतिक जीवन में कई बार बड़ी संभावनाओं के निकट रहे। हर राजनेता की आकांक्षा किसी दिन प्रधानमंत्री बनने की होती है। विद्याचरण जी इतने वीतरागी नहीं थे कि वे इस महत्वाकांक्षा से निस्पृह रहे हों। कई मुकाम आए जब वे ऐसी संभावना के बहुत नजदीक पहुंचे। उसके लिए उन्होंने कुछ समझौते भी किए। निरंतर जूझे, परंतु हर बार वह संभावना उनके हाथों से फिसल गई। वैसे ही जैसे अब अद्भुत जिजीविषा के धनी शुक्लजी के हाथों से जिंदगी। 25 मई से अंतिम सांस तक उन्होंने आसन्न मृत्यु से साहसपूर्वक भिड़ते हुए आखिरी खंद्द की लड़ाई बहादुरी से लड़ी।
न राजनीति में और न ही निजी जीवन में श्री शुक्ल ने विकट परिस्थितियों से कभी पल्ला झाड़ा। उनके जीवन का मूलमंत्र था 'न दैन्यं न पलायम', स्मरण आते हैं 1977 में इमरजेंसी हटने के बाद के वे दिन जब मीडिया का सारा नजला श्री शुक्ल पर गिर रहा था। कलमबंदी और जुबानबंदी के आरोपों का कीचड़ चारों तरफ से उन पर उछाला गया। यद्यपि सेंसरशिप का निर्णय अकेले उनका नहीं था।
सूचना और प्रसारण मंत्री होने के नाते अग्रिम मोर्चे पर उनको रहना पड़ा था। संजय गांधी से उनकी निकटता ने जनरोष को घना किया था। परंतु आरोपों के झंझावत को वे दृढ़ता से झेलते रहे। जब स्थितियां कुछ सामान्य हुईं तब सार्वजनिक तौर पर स्वीकार किया सेंसरशिप एक बड़ी गलती थी। तब भी कांग्रेस नेतृत्व की वे ढाल बने रहे। राजनीति बड़ी निर्मम होती है। हर बड़ी संभावना के खिलाफ वह चक्रव्यूह बुनती है। इमरजेंसी के दौरान और उससे पूर्व और बाद में भी श्री शुक्ल शक्तिशाली मंत्री रहे।
देश उनमें प्रधानमंत्री की संभावना देखता था। परंतु इस संभावना का पांव शिखर के पास पहुंचते-पहुंचते फिसलता रहा। राजनीति उन्हें घुट्टी में मिली थी। उसकी बारीकियों को उन्होंने पं. जवाहरलाल नेहरू से इंदिरा गांधी और उनके एक-डेढ़ दशक बाद तक सूक्ष्मता से बूझा था। उन्हें मालूम हो जाता था कि हवा का रुख किधर मुड़ रहा है। विश्वनाथ प्रताप सिंह और चन्द्रशेखर के नेतृत्व वाली सरकारों को लंबी उम्र मिली होती तो संभव है उनकी शिखर-यात्रा को कोई ऊंचा सोपान मिलता। परंतु हर बार घटनाक्रम ऐसे अप्रत्याशित और आकस्मिक मोड़ लेता रहा कि वे शिखर के बहुत पास खड़े रह गए।
वे उन्हीं सरकारों में मंत्री रहे जिनके प्रमुख पूर्व कांग्रेसी थे। एक बार अवश्य भारतीय जनता पार्टी के निकट पहुंचे थे, परंतु महासमुंद लोकसभा चुनाव में हाथ झुलसाने के बाद वे उससे बाहर निकल गए। उसके बाद का एक दशक उनके लिए 'अपने घर' में रहते हुए वनवास का रहा। कांग्रेस के प्रति उनकी निष्ठा अविचल रही। उसी निष्ठा को आचरण में सहेजे हुए 84 वर्ष की परिपक्व आयु में वे दक्षिण बस्तर की जीरम घाटी में पार्टी की 'परिवर्तन यात्राÓ में शामिल हुए। दुर्भाग्य से यह उनके जीवन की अंतिम यात्रा रही।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn